દીવાનજી પાછા આવ્યા. રાજારાણીને વાત કરી કે હું ભારતના પ્રસિદ્ધ તીર્થોમાંફરી આવ્યો. સ્વરૂપવાન, જ્ઞાની અને તેજસ્વી નવજુવાન સાધુસંતોને મળ્યો, પણ કોઈએ રાજકુમારીને પરણવાની હા ન પાડી. ઉત્તર કાશીની કુટિરોમાં એક જુવાન સંન્યાસી એવો મળ્યો કે જેણે ‘હા’ કે ‘ના’ ન પાડી. એ ખૂબ તેજસ્વી છે, રૂપાળો છે, ભરયુવાન છે અને આપણી રાજકુમારીને માટે યોગ્ય છે અને રાજ્ય ચલાવવાની શક્તિ એનામાં હોય એવું લાગે છે. અને મારા અનુભવ પ્રમાણે એ કોઈ ક્ષત્રિય જ્ઞાતિનો જણાય છે.